b'\n_START_ARTICLE_\nAbadia d\'Orval\n_START_SECTION_\nPrimera fundaci\xc3\xb3\n_START_PARAGRAPH_\nEl lloc havia estat ocupat a la fi del per\xc3\xadode merovingi,\xc2\xa0per\xc3\xb2 hi ha rastres d\'una capella del segle X. L\'any 1070, un grup de monjos benedictins procedents de Cal\xc3\xa0bria es van establir aqu\xc3\xad, invitats per Arnould, comte de Chiny, i van comen\xc3\xa7ar la construcci\xc3\xb3 d\'una esgl\xc3\xa9sia i d\'un monestir. No obstant aix\xc3\xb2, despr\xc3\xa9s d\'uns quaranta anys, probablement a causa de la mort del comte Arnould, es van situar en un altre lloc. Van ser reempla\xc3\xa7ats per una comunitat de canonges, que van acabar els treballs. L\'esgl\xc3\xa9sia va ser consagrada el 30 de setembre de 1124._NEWLINE_L\'any 1132, va arribar un grup de monjos cistercencs de l\'abadia de Troisfontaines de la Xampanya i els dos grups es van unir en una \xc3\xbanica comunitat sota l\'orde cistercenc, sota la guia de l\'abat Constantin. Al voltant del 1252, el monestir va ser destru\xc3\xaft per un incendi; la reconstrucci\xc3\xb3 en va requerir al voltant de cent anys._NEWLINE_Entre els segles XV i XVI, les nombroses guerres entre Fran\xc3\xa7a i les regions circumdants (Borgonya i Espanya) van tenir un fort impacte sobre Orval. Es va construir una fossa a l\'interior de l\'abadia; despr\xc3\xa9s, l\'any 1637, durant la Guerra dels Trenta anys, el monestir va ser saquejat i incendiat per mercenaris francesos._NEWLINE_En el curs del segle XVII, l\'abadia es va adherir a la branca dels trapencs de l\'orde Cistercenc, per\xc3\xb2 es va reconvertir novament a la regla de sant Benet al voltant de 1785. L\'any\xc2\xa01793, durant la Revoluci\xc3\xb3 francesa, l\'abadia, culpable d\'haver allotjat les tropes austr\xc3\xadaques, fou completament pastura de les flames per l\'ex\xc3\xa8rcit franc\xc3\xa8s i la comunitat sencera es va dispersar.\n_START_SECTION_\nSegona fundaci\xc3\xb3\n_START_PARAGRAPH_\nL\'any 1887, la terra i les ru\xc3\xafnes de l\'abadia van ser adquirides per la fam\xc3\xadlia Harenne, que les va donar de nou a l\'orde Cistercenc l\'any 1926, de manera que es pogu\xc3\xa9s reprendre la vida mon\xc3\xa0stica en aquell lloc sagrat. Entre aquest any i 1948, sota la direcci\xc3\xb3 del monjo trapenc Marie-Albert van der Cruyssen, es va construir el nou monestir i l\'any 1935 Orval va rebre \xc2\xa0el reconeixement d\'abadia. La nova esgl\xc3\xa9sia va ser consagrada el 8 de setembre de 1948._NEWLINE_Les ru\xc3\xafnes dels edificis medievals poden veure\'s avui dia.\n_START_SECTION_\nLa llegenda d\'Orval\n_START_PARAGRAPH_\nHi ha una llegenda sobre la fundaci\xc3\xb3 de l\'abadia, que intenta explicar el significat del nom Orval i el seu origen. Segons la llegenda, Matilde de Canossa, v\xc3\xaddua, estava visitant el lloc quan li va caure l\'anell nupcial al riu. Despr\xc3\xa9s haver resat per recuperar l\'anell, una truita va apar\xc3\xa8ixer sobre la superf\xc3\xadcie de l\'aigua amb l\'anell a la boca. La v\xc3\xaddua va exclamar \xc2\xabAix\xc3\xb2 \xc3\xa9s realment un Val d\'Or!", del qual derivaria el nom \xc2\xabOrval\xc2\xbb. El s\xc3\xadmbol de l\'abadia mostra la truita amb l\'anell a la boca, i aquell riu encara avui proveeix d\'aigua el monestir i la f\xc3\xa0brica de cervesa annexa.'